የቤኒሻንጉል ጉሙዝና ኦሮሚያ ክልል የአስተዳደር ወሰን ስምምነት ተፈረመ
የቤኒሻንጉል ጉሙዝና ኦሮሚያ ክልል አጎራባች አካባቢዎች የአስተዳደር ወሰን ስምምነት ትናንት በአሶሳ ከተማ ተፈረመ፡፡በአሶሳ ከተማ ስምምነቱን የሁለቱ ክልሎች ርእሰ መስተዳድሮች ትናንት ፈርመዋል፡፡በስፍራው የተገኙት የፌዴራልና አርብቶ አደር ጉዳዮች ሚኒስትር አቶ ካሳ ተክለብርሃን  ስምምነቱ ብሔሮች፣ ብሔረሰቦችና ህዝቦች በመከባበርና በመፈቃቀድ መርህ በጋራ ለመልማትና ለማደግ የገቡት ቃል በተግባር ያሳየ መሆኑን ገልጸዋል፡፡በሁለቱ ክልሎች መካከል የተደረገው የአስተዳደር ወሰን ስምምነት ምቹ አስተዳደራዊ ሁኔታ ለመፍጠር እንደሚያስችል አስገንዝበዋል፡፡የኦሮሚያ ብሔራዊ ክልላዊ መንግስት ርዕሰ መስተዳድር አቶ ለማ መገርሳ በበኩላቸው እንደገለፁት፤ ስምምነቱ የሁለቱን ክልል ህዝቦች ግንኙነት የበለጠ በማጠናከር የጋራ ተጠቃሚነትን ለማሳደግ ያስችላል፡፡በአጎራባች አካባቢዎች የሚኖሩ ህዝቦችን ተጠቃሚ የሚያደርጉ የልማት እቅዶችን በጋራ በመንደፍ ከቤኒሻንጉል ጉሙዝ ክልላዊ መንግስት ጋር ተባብሮ ለመስራት ዝግጁ መሆናቸውንም አስታውቀዋል፡፡የቤኒሻንጉል ጉሙዝ ክልላዊ መንግስት ርዕሠ መስተዳድር አቶ አሻድሊ ሃሰን ደግሞ ስምምነቱ ለአስተዳደር ምቹ ሁኔታ በመፍጠር በሁለቱ ክልሎች አጎራባች አካባቢዎች የሚኖሩ ህዝቦችን ተጠቃሚ ለማድረግ እንደሚያስችል ገልጸዋል፡፡እንዲሁም  ክልሎች በጋራ ለሚያከናውኗቸው የልማት እቅዶች ተግባራዊነት ምቹ ሁኔታ እንደሚፈጥርም ነው ያስረዱት፡፡የአስተዳደር ወሰን ስምምነቱ የሁለቱም ክልል በየደረጃው የሚገኙ አመራሮች፣ የሃገር ሽማግሌዎችና የፀጥታ አካላት በተገኙበት መካሄዱ ተመልክቷል-(ኢዜአ)፡፡፡